Document ID: 32002R1442

Komisijas Regula (EK) Nr. 1442/2002
(2002. gada 7. augusts),
ar kuru groza Regulu (EK) Nr. 1554/2001, ar ko nosaka sīki izstrādātus noteikumus Padomes Regulas (EK) Nr. 1260/2001 piemērošanai attiecībā uz Francijas aizjūras departamentos ražota cukura tirdzniecību un izlīdzina šā cukura un preferences jēlcukura cenu nosacījumus
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 19. jūnija Regulu (EK) Nr. 1260/2001 par cukura tirgu kopīgo organizāciju [1], kurā grozījumi izdarīti ar Komisijas Regulu (EK) Nr. 680/2002 [2], un jo īpaši tās 7. panta 5. punktu,
tā kā:
(1) Regulas (EK) Nr. 1260/2001 7. panta 4. punktā paredzēta Kopienas vienotas likmes atbalsts par cukuru, kas ražots Francijas aizjūras departamentos pārdošanai Kopienas Eiropas reģionos. Atbalstu piešķir par jēlcukuru, kas ražots Francijas aizjūras departamentos rafinēšanai Kopienas Eiropas reģionos esošā rafinēšanas uzņēmumā, un ko transportē uz Kopienas Eiropas reģioniem vai - pēc vajadzības - uzglabā minētajos departamentos.
(2) Minēto atbalstu par 2001./02. tirdzniecības gadu nosaka Komisijas Regula (EK) Nr. 1554/2001 [3]; atbalsts par transportēšanu no ražotāja līdz FOB ostai un par uzglabāšanu Francijas aizjūras departamentos 2001./02. tirdzniecības gadā noteikta minētās regulas 2. panta 1. punkta a) un c) apakšpunktā; tagad, kad Komisija ir saņēmusi informāciju par šī atbalsta atbilstīgo apjomu, atbalsta apjomi ir jānosaka 2002./03. - 2005./06. tirdzniecības gadam, t.i., laikposmam, kuram Regula (EK) Nr. 1260/2001 paredz intervences cenu un ražošanas un rafinēšanas kvotu noteikšanu; šajā laikposmā ir jāturpina atbalsta izmaksāšana jūras kravas pārvadājumu izmaksu segšanai un rafinēšanai.
(3) Šajā regulā paredzētie pasākumi saskan ar Cukura pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1554/2001 2. panta 1. punktu aizstāj ar šādu punktu:
"1. Pēc pieprasījuma iesniegšanas kompetentajām Francijas iestādēm 1. pantā minētā un Kopienas Eiropas ostās piegādātā cukura ražotājiem par 2002./03. - 2005./06. tirdzniecības gadu piešķir atbalstu, kas sastāv no šādiem komponentiem:
1) vienotas likmes summa par tonnu cukura, ko izsaka baltajā cukurā, izmaksu segšanai par transportēšanu no ražotāja līdz FOB ostai un kuras apmērs ir:
- EUR 17 par tonnu Reinjonai un Martinikai,
- EUR 24 par tonnu Gvadelupai;
2) vienāda vienotas likmes summa jūras kravas pārvadājumu izmaksu segšanai no FOB ostas aizjūras departamentā līdz CIF Kopienas Eiropas ostām un saistīto apdrošināšanas izmaksu segšanai;
3) vienotas likmes summa par 100 kg jēlcukura, ko izsaka baltajā cukurā un ko ražotāji uzglabā katra mēneša beigās, - EUR 0,45 Gvadelupai un EUR 0,35 Reinjonai."
2. pants
Regulas (EK) Nr. 1554/2001 4. panta 1. punktu aizstāj ar šādu punktu:
"1. Gadījumos, kad 1. pantā minētais cukurs ir rafinēts Kopienas Eiropas reģionu rafinēšanas uzņēmumā 2002./03. - 2005./06. tirdzniecības gadā, attiecīgajiem rafinēšanas uzņēmumiem atbalstu piešķir par katru produkcijas procenta desmitdaļu, kas pārsniedz 92 % no summas, kura vienāda ar 0,0387 % no jēlcukura intervences cenas, kas noteikta šim laikposmam."
3. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2002. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 7. augustā

Labels: 2
18
17
19